Brüssel 07.02.2005

KOM(2005) 38 lõplik

Ettepanek:

NÕUKOGU DIREKTIIV,

millega muudetakse direktiivi 2000/29/EÜ (taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta) IV lisa

(komisjoni esitatud)

SELETUSKIRI

Nõukogu direktiiv 2000/29/EÜ, muudetud eelkõige komisjoni direktiiviga 2004/102/EÜ, sisaldab uusi nõudeid puittoodete importimiseks Euroopa Liitu alates 1. märtsist 2005.

Pakkematerjali ja pakkimispuitu käsitlevate sätetega viiakse ühenduse meetmed vastavusse ÜRO Toidu- ja Põllumajandusorganisatsiooni rahvusvahelise fütosanitaarmeetmete standardiga nr 15 „Suunised puidust pakkematerjali kohta rahvusvahelises kaubanduses“ (Guidelines for regulating wood packaging material in international trade). Kõnealuses standardis sätestatakse, et puidust pakkematerjal peab olema kuumtöödeldud või fumigeeritud ning märgistatud. Standardis märgitakse ka, et riigid võivad nõuda, et pakkematerjal oleks valmistatud kooritud ümarpuidust, kui selleks on tehniline põhjendus.

Liikmesriikide ekspertide hinnangul on kõnealune põhjendus olemas, seega lisatakse see vabatahtlik nõue nüüd direktiivi 2000/29/EÜ (muutmisdirektiiviga 2004/102/EÜ).

Vahepeal on rida kolmandaid riike, eelkõige USA, pöördunud komisjoni talituste poole tehnilist põhjendust käsitlevate küsimustega. Komisjon leiab, et on asjakohane puidu koorimist käsitlevad meetmed 12 kuu võrra edasi lükata, et võimaldada täiendavat arutelu ja eriuuringuid.

21. jaanuaril 2005 ei esitanud alaline taimetervise komitee oma arvamust komisjoni direktiivi eelnõu kohta, millega muudetaks direktiivi 2000/29/EÜ ja eelkõige lükataks pakkematerjali ja pakkimispuitu käsitlevate sätete rakendamine 1. märtsilt 2005 edasi 1. märtsile 2006: eelnõule anti 94 poolthäält (BE, EE, EL, CY, LT, LU, NL, PL, SI, FI). 215 vastuhäält (DK, DE, ES, FR, IE, IT, LV, HU, MT, AT, PT, SK, SE, UK) ja 12 häält jäeti andmata (CZ). Kõik vastu hääletanud liikmesriigid selgitasid, et on olemas piisav tehniline põhjendus kehtivate sätete säilitamiseks. Tšehhi hoidus hääletamisest juriidilistel põhjustel, kuna edasilükkamise õigeaegne rakendamine Tšehhis oleks võimatu.

Direktiivi 2000/29/EÜ artiklis 18 sätestatud korras esitab komisjon lisatud ettepaneku nõukogu direktiivi kohta viivitamata nõukogule ja teavitab sellest Euroopa Parlamenti.

Ettepanekul nõukogu direktiivi kohta ei ole finantsmõju ühenduse eelarvele.

Ettepanek:

NÕUKOGU DIREKTIIV,

millega muudetakse direktiivi 2000/29/EÜ (taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta) IV lisa

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta,[1] eriti selle artikli 14 teise lõigu punkti d,

võttes arvesse komisjoni ettepanekut[2]

ning arvestades järgmist:

(1) Direktiiviga 2004/102/EÜ muudetakse nõukogu direktiivi 2000/29/EÜ (taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta) II, III, IV ja V lisa ning liikmesriigid peavad selle rakendama 1. märtsiks 2005.

(2) Direktiiv 2004/102/EÜ sisaldab sätteid puidu ja puittoodete kohta. Puitaluseid, äärega puitaluseid ja pakkimispuitu käsitlevate sätetega viiakse ühenduse meetmed vastavusse ÜRO Toidu- ja Põllumajandusorganisatsiooni rahvusvahelise fütosanitaarmeetmete standardiga nr 15 „Suunised puidust pakkematerjali kohta rahvusvahelises kaubanduses“ (Guidelines for regulating wood packaging material in international trade), mille neljas ajutine fütosanitaarmeetmete komitee võttis vastu 2002. aasta märtsis.

(3) Standardi nr 15 kohaselt tuleks okas- ja lehtpuu toorpuidust valmistatud pakkematerjali (sealhulgas pakkimispuidu) suhtes kohaldada heakskiidetud meetmeid, nagu kuumtöötlemist (temperatuuril 56 °C vähemalt 30 minutit) või fumigatsiooni metüülbromiidiga. Lisaks peaks puit olema märgistatud erimärkega, mis kinnitab, et puidu suhtes on kohaldatud heakskiidetud meedet.

(4) Standardis sätestatakse samuti, et riigid võivad nõuda, et imporditud puidust pakkematerjal, mille suhtes on kohaldatud heakskiidetud meedet, peab olema toodetud kooritud puidust, kui selleks on tehniline põhjendus, ning olema varustatud märkega.

(5) Kolmandad riigid on taotlenud, et ühendus kaaluks alternatiivseid viise sama eesmärgi saavutamiseks. Sel eesmärgil on käimas teadusuuringud, mis käsitlevad puidu koorimise tehnilisi aspekte, eelkõige seda, kui tõhus on koorimine koos muude töötlemismeetmetega kahjuriohu vähendamisel.

(6) Kuni uuringute tulemuste selgumiseni on asjakohane lükata edasi kooritud puidu nõude kohaldamine.

(7) Seepärast tuleks direktiivi 2000/29/EÜ vastavalt muuta.

(8) Alaline taimetervise komitee ei ole oma eesistuja poolt kindlaksmääratud tähtaja jooksul arvamust esitanud,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 2000/29/EÜ muudetakse järgmiselt.

1. IV lisa A osa I jao punkti 2 parempoolse veeru lõppu lisatakse järgmine lõik:

„Esimest taanet, mille kohaselt peab puidust pakkematerjal olema toodetud kooritud ümarpuidust, kohaldatakse alates 1. märtsist 2006.“

2. IV lisa A osa I jao punkti 8 parempoolse veeru lõppu lisatakse järgmine lõik:

„Punkti a esimest rida, mille kohaselt peab puidust pakkematerjal olema toodetud kooritud ümarpuidust, kohaldatakse alates 1. märtsist 2006.“

Artikkel 2

1. Liikmesriigid võtavad vastu ja avaldavad käesoleva direktiivi järgimiseks vajalikud õigusnormid hiljemalt 28. veebruariks 2005. Nad edastavad kõnealuste õigusnormide teksti ning kõnealuste normide ja käesoleva direktiivi vahelise vastavustabeli viivitamata komisjonile.

Liikmesriigid kohaldavad neid norme alates 1. märtsist 2005.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste siseriiklike õigusnormide teksti.

Artikkel 3

Käesolev otsus jõustub kolmandal päeval pärast selle avaldamist Euroopa Liidu Teatajas.

Artikkel 4

Käesolev direktiiv on adresseeritud liikmesriikidele.

Brüssel,

Nõukogu nimel

eesistuja

[1] ELT L 169, 10.7.2000, lk 1. Direktiivi on viimati muudetud komisjoni direktiiviga 2004/102/EÜ (ELT L 309, 6.10.2004, lk 9).

[2] ELT C […] […], lk […]